Bestyrelsens Beretning for 2024.

I 2024 har vi holdt 4 bestyrelsesmøder + et økonomimøde.

Sønderborg vandråd blev nedlagt i 2024, og alle deres aktiviteter overført til Vandsamarbejdet i Sønderborg Kommune, som derfor nu ikke bliver nedlagt, som det ellers var meningen.

I 2024 sendte vi 283.355 m3 vand ud til forbrugerne, 19.880 mindre end i 2023. Vi har solgt 272281 m3, det er næsten 29.000 mindre end i 2023, (de sidste 3 år er det tal faldet med ca. 50.000 m3 eller ca. 16%.). Det giver så et spild på 3,9%, det er 1,8% lavere end i 2023. I 2021 var det tal 7,4 %. Det ser ud fint ud, og årsagen er i en vis udstrækning de nye vandmålere.

Vi havde sidste år 27 reparationer på ledningsnettet store som små, det er ca. halv så mange som i 2023, det er alt fra ventiler i målebrønd til jordstophaner og anboringsbøjler til overgravet vandledning.

I 2024 afslørede vi 88 lækager hos forskellige andelshavere, det største antal vi har haft på et år, og det er ca. 45% flere end i 2023, det større antal skyldes de nye målere. Det var alt fra dryppende vandhaner over løbende toiletter til brud på andelshavernes egne rørsystemer. De nye målere har også afsløret 6 brud på vores rør, altså før jeres målere, brud som vi aldrig havde fundet uden målerens evne til at lytte ud i rørene.

Får man et brud, eller er der mistanke om et brud, er det bedste, man kan gøre, kontakte Vandforsyningens personale så finder de ud af, hvad der skal gøres. Viser det sig, at der har været et større udslip, så er der mulighed for at få kompensation for udslippet, se hvordan på vores hjemmeside.

Vi har i 24 arbejdet på at opfylde kravene i NIS2 med hensyn til IT sikkerhed, og i november fik vi ret til at bruge D – Mærket på vores hjemmeside. Det er et mærke, som viser, at vi har gjort alt, hvad der er muligt, for at sikre os mod hakning og derved overtage styringen af vores vandværk.

Nu er vi så i gang med at sikre vandværket og vores pumpestationer mod indbrud og terror. Med alarmer og kameraer så vi også kan se, hvem der kommer og går.

I 24 havde vi et dykkerfirma nede i vores renvandstank i Ertebjerg, for at rense og kontrollere, at tanken var som den skulle være. Alt så godt ud, og det viste sig at være en god ide, for der var noget slam på bunden af tanken. Vi fik derfor i januar i år renset de andre 5 tanke, vi har, de så pæne ud, men i dem alle var der noget slam, så for eftertiden vil de alle blive renset hver 5. år.

Med hensyn til sektionsmålerene så har vi fået opsat en til Mommark, så vi nu har kontrol med, hvor meget der bliver sendt derned, og vi kan lukke for vandet, og derved gøre det lettere at håndtere brud i systemet. Der er også blevet bestilt en til afgangen til Vibøge, som endnu ikke er leveret.

Fremtiden.

Vi skal være færdig med at etablere alarmer og kameraer ved alle vores lokaliteter, og derved opfylde bestemmelserne i CER direktivet.

Med de urolige tider vi lever i, har der jo været meget fokus på forsyningssikkerheden, og hvor meget vi hver især skal sørge for af forsyninger blandt andet drikkevand. Det betyder også noget for vores arbejde, vi har i bestyrelsen blandt andet haft nødgeneratorer på dagsordenen, men de er kun en udgift, der er ingen indtægter, så dem gemmer vi lidt. I stedet arbejder vi med muligheden for at sætte batterier op, som solcellerne og måske også vindmøller kan lade op, og derved have en backup ved kortvarig op til ca. 2 timers strømudfald. Det skal så også laves ved vores 3 pumpestationer. Det bliver sikkert dyrt, men her vil der så være en indtægt i form af sparet el.

Til slut tak til min bestyrelse for det gode samarbejde vi har, selv om vi er mange, så er vi enige om, hvad vores mål er: Først og fremmest godt drikkevand og derefter så billigt som muligt. Selvom vi er mange, så synes jeg at det fungerer rigtig godt og positivt med mange gode input, så tingene bliver vendt - og set fra mange sider. Så som jeg ser det, er det en fordel for SØV, og dermed for andelshaverne.

Også en stor tak til vores 3 ansatte for jeres store engagement i udviser, og den omhyggelighed hvormed i udfører arbejdet, samt jeres gode måde at være på.

**TAK til alle**.